升天行
作者：曹勛
朝代：宋

paragraphs: 上智保沖淡，練氣固形質。
精神藏杳冥，獨照出寂默。
三氣俱混同，求死不復得。
其次崇真功，立言與立德。
軒后御飛龍，旌幢煥晴碧。
楊許奉丹書，凌空佐天職。
董奉乘雲輿，秦女跨文翼。
茅山與荆山，遺蹤宛如昔。
旌陽與劉安，雞犬翔真域。
清虛王陵孫，巍巍膺九錫。
雲表鳴簫笳，仗衛嚴霄極。
即事非荒唐，粲然若白黑。
揮手謝時人，緱山有仙迹。